Jeppe Søe (UFG), 2024-11-21:
Tak for det.
Jeg er jo ordfører for det hele.
Der er sagt meget godt, og jeg vil da også herfra sige tillykke med den lille ny, ad to omgange.
Det her er jo præcis noget af det, som vi i Moderaterne i virkeligheden kæmpede for i sin tid.
Vi ville gerne skaffe en ekstra milliard til kulturen.
Det var hr. Jon Stephensen og hr. Peter Aalbæk, der kom med de tanker.
Det her er et vigtigt område at styrke, men vi skal passe på, og vi skal holde øje.
»Vil selv du fatte/Dit væsens rod,/Skøn på de skatte,/De efterlod!«
Det synger vi, og vi synger det jo, fordi vi ved, at det er vigtigt at kunne kigge på alt det, der var engang, for at forstå det, vi har i dag, og måske også for at lade være med at lave samme fejl i fremtiden.
Lige præcis det med at lade være med at lave de samme fejl i fremtiden synes jeg her er vigtigt.
Kultur er en levende organisme, en meget levende organisme.
Det er lidt ligesom ude i naturen, nemlig at hvis man piller ét sted, vil man lige pludselig opleve, at der er noget i fjorden, der ikke er der mere.
Der skal vi passe på, at det ikke også sker her.
Vi bliver nødt til at følge op på kategoriseringen, i forhold til at det, hvilket fru Katrine Daugaard også sagde, sker på et oplyst grundlag, og at der er en gennemsigtighed i det her; det er et nøgleord.
Vi har allerede i Kulturudvalget haft deputationer inde af folk fra museer, som ikke kan forstå, hvor de ligger i forhold til deres kategorisering, altså de kan ikke forstå deres kategorisering.
Vi har også undret os en lillebitte smule, men det er ikke noget, der skal ligge politisk.
Det skal ligge derude.
Det er bare vigtigt for os her i Tinget, at vi hele tiden holder øje med, om det nævn, vi nu sætter til det, gør det rigtigt.
Vi har set forskellige andre ting.
Jeg skal ikke nævne Radio- og tv-nævnet, men nu har jeg gjort det.
Vi skal også lytte bedre.
Hvad er det, de er bekymret for?
Jeg kan sådan set godt forstå det, de er bekymret for.
Måske er vi på sigt ved at ændre museumskulturen derude.
Ved at lave nogle kriterier har vi jo netop ikke, kan man sige, armslængde.
Vi siger, hvad vi gerne vil have.
Den udfordring, der kan ligge her, er jo, at nogle, der måske får 2-3 mio. kr. mere i år, vil gå ud og bruge de penge på at ansætte folk til at leve op til vores kriterier.
De vil begynde at ansætte journalister til at lave bedre kommunikation og meget andet, og måske vil de glemme lige præcis det, som museet også er, nemlig det, der foregår indenfor, det, der hænger på væggene, og det, der står på gulvet, f.eks. skulpturer og lignende.
Så vi skal fokusere på og holde øje med, om det her ændrer museumskulturen.
Det håber jeg at partierne bag det her vil gøre.
Museer skal være bredt forankrede og forskellige.
Det er op til partierne her at tage ansvar, også efter et valg, i forhold til at kigge på, om den her museumsreform har tilført nogle nye penge.
Har den i virkeligheden ensrettet museerne efter de kriterier, så det dermed mere er blevet en erhvervsstøtte end en museumsstøtte?
Det er en museumsreform, der gerne skulle sikre, at museerne udvikler sig og gør det i frihed.
Så hold øje med nævnet.
Men herfra vil jeg også sige tillykke med den lille ny og tillykke til de museer, der har fået mere.
Det er også fint med et museumsnævn, som man kan gå til.
Der vil jeg så herfra sige til dem, som har været inde at klage sig, at der faktisk er nogen, som I skal gå til, og det er ikke politikere.
Det er ikke nogen, der er stillet op i jeres kreds.
Det er ikke op til dem.
Det er op til det museumsnævn af folk, der ved noget, og det er folk, I kan tale med på jeres sprog, i det fagsprog, som hører til i museumsverdenen.
Så jeg vil sige tillykke herfra.